CELEX: 52020PC0247
Language: fi
Date: 2020-06-12
Title: Ehdotus NEUVOSTON PÄÄTÖS Kansainvälisessä siviili-ilmailujärjestössä Euroopan unionin puolesta otettavasta kannasta koskien ilmoittamista covid-19-pandemiaan liittyvistä eroavuuksista suhteessa kansainvälisen siviili-ilmailun yleissopimuksen liitteisiin 1 ja 6

EUROOPAN KOMISSIO
            Bryssel 12.6.2020
            COM(2020) 247 final
            2020/0120(NLE)
            Ehdotus
            NEUVOSTON PÄÄTÖS
            Kansainvälisessä siviili-ilmailujärjestössä Euroopan unionin puolesta otettavasta kannasta koskien ilmoittamista covid-19-pandemiaan liittyvistä eroavuuksista suhteessa kansainvälisen siviili-ilmailun yleissopimuksen liitteisiin 1 ja 6
            
               
         
         
            
               PERUSTELUT
            
            
               1.Ehdotuksen kohde
            
            
               Tämä ehdotus koskee kantaa, joka otetaan unionin puolesta Kansainvälisessä siviili-ilmailujärjestössä (ICAO) 3. huhtikuuta 2020 annettuun valtioille osoitettuun kirjeeseen AN 11/55–20/50 koskien ilmoittamista covid-19-pandemiaan liittyvistä väliaikaisista eroavuuksista suhteessa kansainvälisen siviili-ilmailun yleissopimuksen liitteisiin 1 ja 6. 
            
            
               1.1.Kansainvälistä siviili-ilmailua koskeva yleissopimus
            
            
               Kansainvälisen siviili-ilmailun yleissopimuksen, jäljempänä ’Chicagon yleissopimus’, tavoitteena on säännellä kansainvälistä lentoliikennettä. Chicagon yleissopimus tuli voimaan 4. huhtikuuta 1947, ja sillä perustettiin kansainvälinen siviili-ilmailujärjestö.
            
            
               Kaikki EU:n jäsenvaltiot ovat Chicagon yleissopimuksen sopimuspuolia.
            
            
               1.2.Kansainvälinen siviili-ilmailujärjestö
            
            
               Kansainvälinen siviili-ilmailujärjestö on Yhdistyneiden Kansakuntien erityisjärjestö. Järjestön tavoitteena on kehittää kansainvälisen lentoliikenteen periaatteita ja tekniikoita sekä edistää kansainvälisen lentoliikenteen suunnittelua ja kehittämistä.
            
            
               ICAOn neuvosto on ICAOn pysyvä elin, ja sen jäseninä ovat 36 sopimusvaltiota, jotka ICAOn yleiskokous valitsee kolmeksi vuodeksi. ICAOn neuvostossa on kaudella 2019–2022 seitsemän EU:n jäsenvaltiota.
            
            
               Chicagon yleissopimuksen 54 artiklassa lueteltuihin ICAOn neuvoston pakollisiin tehtäviin kuuluu Chicagon yleissopimuksen liitteiksi otettavien kansainvälisten standardien ja suositeltujen menettelytapojen hyväksyminen.
            
            
               Tällaisten toimenpiteiden hyväksymisen jälkeen ICAOn valtioiden on joko ilmoitettava hylkäävänsä toimenpide, ilmoitettava mahdolliset eroavuudet tai ilmoitettava noudattavansa toimenpidettä ennen kuin ne tulevat voimaan ja niistä tulee oikeudellisesti sitovia. 
            
            
               Chicagon yleissopimuksen 38 artiklan mukaan valtio, joka ei joka suhteessa voi noudattaa jotain tällaista kansainvälistä standardia tai menettelytapaa tai saattaa omia määräyksiään tai menetelmiään täysin jonkin tällaisen kansainvälisen standardin tai menettelytavan mukaisiksi taikka pitää välttämättömänä joissakin kohdin kansainvälisillä standardeilla määrätyistä eroavien määräysten tai menetelmien hyväksymistä, on velvollinen heti ilmoittamaan Kansainväliselle siviili-ilmailujärjestölle kansainvälisellä standardilla määrätyn ja oman menettelynsä eroavuuksista. 
            
            
               1.3.Kansainvälisen siviili-ilmailujärjestön suunniteltu säädös
            
            
               ICAO on antanut covid-19-pandemian johdosta valtioille osoitetun kirjeen AN 11/55–20/50 erityisesti saadakseen valtioilta yhdenmukaista tietoa toimista, joita on toteutettu, jotta palveluntarjoajat ja henkilöstö voivat pitää todistuksensa, lupakirjansa ja muut hyväksyntänsä voimassa covid-19-pandemian aikana (”ilmoitus covid-19-pandemiaan liittyvistä väliaikaisista eroavuuksista”). 
            
            
               ICAO kehotti valtioita ilmoittamaan Chicagon yleissopimuksen 38 artiklan mukaisesti kaikista väliaikaisista eroavuuksista, joita voi aiheutua yksittäisten valtioiden väliaikaisista covid-19-toimenpiteistä, erityisesti eroavuuksista, jotka liittyvät liitteissä 1 ja 6 tarkoitettujen lupakirjojen ja todistusten myöntämiseen. Valtioiden olisi myös ilmoitettava yleisellä tasolla, tunnustavatko ne sellaisten todistusten ja lupakirjojen pätevyyden, joihin muiden valtioiden soveltamiin covid-19-toimenpiteisiin liittyvät väliaikaiset eroavuudet vaikuttavat. 
            
            
               Kaikkien valtioiden ja asianomaisten sidosryhmien avustamiseksi ICAO on perustanut covid-19-pandemiaan liittyviä operatiivisia turvallisuustoimenpiteitä käsittelevän verkkosivuston (”COVID-19 Operational Safety Measures”). Kaikkia valtioita kannustetaan käyttämään tätä verkkosivustoa ja ilmoittamaan ICAOlle kaikesta valtiossa tapahtuneesta viimeaikaisesta kehityksestä.
            
            
               ICAO myöntää, että on tarpeen taata mahdollisimman suuri joustavuus samalla kun on varmistettava Chicagon yleissopimuksen noudattaminen. Tässä yhteydessä valtioita muistutetaan yleissopimuksen 38 artiklan mukaisista velvoitteistaan ilmoittaa ICAOlle mahdollisista eroavuuksista. 
            
            
               Väliaikaisista eroavuuksista ilmoittamisen ja niitä koskevien tietojen levittämisen helpottamiseksi epidemian aikana ICAOn sihteeristö on perustanut alajärjestelmän, jossa käsitellään covid-19-pandemian johdosta toteutettaviin varautumistoimiin liittyviä eroavuuksia (Contingency-Related Differences, CCRDs). Se on käytettävissä eroavuuksien sähköistä ilmoittamista koskevan EFOD-järjestelmän (Electronic Filing of Differences) Dashboard-sivun kautta ja sitä ylläpidetään alustavasti 31. maaliskuuta 2021 saakka.
            
            
               2.Unionin puolesta otettava kanta
            
         
         
            
               2.1.ICAOn valtioille osoitettu kirje AN 11/55–20/50 ja sen suhde voimassa oleviin unionin sääntöihin
            
            
               ICAOn valtioille osoitettu kirje AN 11/55–20/50 koskee covid-19-epidemiaan liittyviä väliaikaisia eroavuuksia Chicagon yleissopimuksen liitteistä 1 ja 6 niissä käsiteltyjen henkilöstöön ja lentotoiminnan harjoittajiin liittyvien näkökohtien osalta. 
            
            
               Chicagon yleissopimuksen liitteessä 1 (Personnel Licensing) määrätään standardeista ja suositelluista menettelytavoista, jotka koskevat lupakirjojen myöntämistä ohjaamomiehistön jäsenille, lennonjohtajille, ilmailuasemien hoitajille, huoltoteknikoille ja lennonselvittäjille. Näiden sääntöjen mukaan lupakirjan hakijan on täytettävä tietyt vaatimukset, jotka ovat oikeassa suhteessa suoritettavien tehtävien vaativuuteen. Nämä vaatimukset on otettu huomioon unionin lainsäädännössä etenkin yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 4 päivänä heinäkuuta 2018 annetussa Euroopan parlamentin ja neuvoston asetuksessa (EU) N:o 1139/2018
                  1
                sekä siihen liittyvissä täytäntöönpanosäädöksissä ja delegoiduissa säädöksissä
                  2
               . Esimerkiksi komission asetuksessa (EU) N:o 1178/2011 säädetään siviili-ilmailun lentomiehistöä koskevista erityisvaatimuksista ja -menettelyistä ja vahvistetaan henkilöstön lupakirjoja ja ilmailulääketieteellisen kelpoisuuden tarkastuksia koskevista rajoituksista ja määräajoista (eli liitteen I (osa FCL) ja liitteen IV (osa MED) säännökset). Koska covid-19-pandemialla on vakavia seurauksia, kuten rajoitettu tai olematon mahdollisuus tavata ilmailulääkäriä tai käydä ilmailulääketieteen keskuksessa, useat jäsenvaltiot ovat tilapäisesti pidentäneet lääketieteellisten kelpoisuustodistusten voimassaoloa neljällä kuukaudella, kun taas asiaa koskevissa ICAOn standardeissa ja suositelluissa menettelytavoissa vaaditaan määräaikaista ilmailulääketieteellistä tarkastusta ja lääketieteellisen kelpoisuustodistuksen voimassaolon jatkamista enintään 45 päivää ennen kelpoisuustodistuksen voimassaolon päättymistä. Jotkin jäsenvaltiot soveltavat voimassaoloajan pidentämistä 4–8 kuukaudella myös lentolupakirjoihin, jos lentäjillä ei ole mahdollisuutta päästä lentosimulaattoriin tai käyttää sitä ajoissa, jotta he voisivat täyttää tarvittavat määräaikaiskoulutusta ja tarkastuslentoja koskevat vaatimukset. 
            
            
               Henkilöstön lupakirjojen voimassaolon pidennyksiä sovelletaan lupakirjoihin, joiden voimassaolo päättyy 1. maaliskuuta 2020 ja 31. lokakuuta 2020 välisenä viiteajanjaksona. 
            
            
               Chicagon yleissopimuksen liitteen 6 (Operation of Aircraft) tavoitteena on vahvistaa kansainvälisessä lentoliikenteessä käytettävien ilma-alusten toimintaa koskevat standardoidut säännöt, joilla varmistetaan mahdollisimman korkea turvallisuuden ja tehokkuuden taso. Unionin tasolla nämä kansainväliset vaatimukset on otettu huomioon asetuksessa (EU) 2018/1139, komission asetuksessa (EU) N:o 1178/2011 ja komission asetuksessa (EU) N:o 965/2012
                  3
               . Covid-19-pandemia seurauksena kaupallinen lentoliikenne on vähentynyt merkittävästi, mikä on vaikeuttanut pääsyä paikkaan, jossa on käytettävissä sopivia lentosimulaattoreita. Tämän seurauksena suuri määrä lentäjiä ei pysty täyttämään komission asetuksen (EU) N:o 965/2012 liitteessä III (osa ORO) olevassa ORO.FC.100 kohdassa ja komission asetuksen (EU) N:o 1178/2011 liitteessä I (osa FCL) olevassa FCL.060 kohdassa vahvistettuja viimeaikaista kokemusta koskevia vaatimuksia. 
            
            
               ICAOn standardit ja suositellut menettelytavat esimerkiksi edellyttävät, että lentotoiminnan harjoittaja ei nimeä ilma-aluksen päällikköä tai perämiestä toimimaan lentokonetyypin ohjaimissa lentoonlähdön ja laskun aikana, ellei kyseinen lentäjä ole ollut saman lentokonetyypin ohjaimissa vähintään kolmen lentoonlähdön ja laskun aikana viimeksi kuluneina 90 päivänä. Covid-19-pandemian aiheuttamat vakavat operatiiviset esteet rajoittavat lentäjien ja miehistön mahdollisuuksia täyttää tämä viimeaikaista kokemusta koskeva vaatimus. Tätä varten ja jotta miehistöt voisivat lentää, kun ilmailutoiminta alkaa uudelleen, jäsenvaltiot soveltavat poikkeuksia tähän sääntöön edellyttämällä, että lentotoiminnan harjoittaja tekee riskinarvioinnin, jossa määritetään, kuinka todennäköisesti miehistön pätevyys heikkenee pidennetyn lentotehtävistä poissaolon seurauksena ja kuinka vakava tämä heikkeneminen voi olla. Jäsenvaltiot edellyttävät myös asianmukaisia riskejä lieventäviä toimenpiteitä, joilla minimoidaan todetut riskit ja joihin liittyy yksi tai useampi koko ohjaamomiehistöä koskeva toimintarajoitus (esim. sivutuulen enimmäisrajojen alentaminen, korkeampien lähestymisminimien käyttö, kiitotien pinnan olosuhteiden rajoittaminen, lennolle lähtö toimivan automaattilaskujärjestelmän kanssa, jos sellainen on asennettu). 
            
            
               Näitä toimintasääntöjä koskevia poikkeuksia sovelletaan lentotoimintaan, joka toteutetaan 1. maaliskuuta 2020 ja 31. lokakuuta 2020 välisenä viiteajanjaksona, eli enintään kahdeksan kuukauden ajan. 
            
            
               Edellä esitetyt eroavuudet ICAOn säännöistä johtuvat asetuksen (EU) 2018/1139 71 artiklan soveltamisesta. Mainitussa artiklassa säädetään jäsenvaltioiden tietynasteisesta joustomahdollisuudesta, jonka mukaan ne voivat myöntää poikkeuksia asetuksessa (EU) 2018/1139 ja sen täytäntöönpanosäädöksissä ja delegoiduissa säädöksissä vahvistetuista vaatimuksista, lukuun ottamatta keskeisiä vaatimuksia, kiireellisissä ja ennalta arvaamattomissa olosuhteissa tai kiireellisten operatiivisten tarpeiden vuoksi ja mainitussa artiklassa säädetyin edellytyksin. Yksi näistä edellytyksistä on se, että poikkeuksen soveltamisala ja kesto on rajoitettava siihen, mikä on ehdottoman välttämätöntä. Asianomaisen jäsenvaltion on tällaisessa tapauksessa ilmoitettava välittömästi komissiolle, virastolle (EASA) ja muille jäsenvaltioille asetuksen (EU) 2018/1139 74 artiklalla perustetun rekisterin välityksellä myönnetystä poikkeuksesta, sen kestosta, perusteluista ja tarvittaessa sovelletuista riskiä lieventävistä toimenpiteistä. Useat jäsenvaltiot ovat käyttäneet tätä mekanismia covid-19-pandemian vakavien seurausten yhteydessä, mikä on johtanut eroavuuksiin ICAOn säännöistä. Tässä neuvoston päätöksessä otetaan huomioon nämä 71 artiklan mukaiset poikkeukset, kun ICAOlle ilmoitetaan unionin puolesta Chicagon yleissopimuksen liitteisiin 1 ja 6 liittyvistä eroavuuksista.  
            
            
               2.2.Unionin puolesta otettava kanta
            
            
               ICAOlle ilmoitettavat eroavuudet liittyvät Chicagon yleissopimuksen liitteisiin 1 ja 6, jotka koskevat henkilöstöön ja lentotoiminnan harjoittajiin liittyviä näkökohtia. Eroavuudet on esitetty tämän päätöksen liitteessä olevassa taulukossa ja niitä kuvataan yksityiskohtaisemmin kussakin jäsenvaltion tekemässä yksittäisessä ilmoituksessa sen mukaan, mitä yksittäistä poikkeusta jäsenvaltio soveltaa asetuksen (EU) 2018/1139 71 artiklan nojalla. 
            
            
               Kolmansien maiden myöntämien todistusten ja lupakirjojen, joihin covid-19-pandemiaan liittyvät väliaikaiset toimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta (EU) N:o 452/2014
                  4
               . Asetuksen (EU) N:o 452/2014 liitteessä olevan ART.200 kohdan d alakohdan mukaan yleisenä sääntönä on, että EASA yksilöi jäsenvaltioita kuullen ne ICAOn standardit, joiden osalta se voi hyväksyä lieventäviä toimenpiteitä, jos lentotoiminnan harjoittajan kotivaltio tai rekisteröintivaltio on ilmoittanut eroavuuksia ICAOn standardeista. Virasto hyväksyy lieventävän toimenpiteen, kun se on varmistanut, että toimenpiteellä saavutetaan yhtä korkea turvallisuustaso kuin sillä standardilla, josta eroavuuksia on ilmoitettu. Valtioille osoitetussa kirjeessä AN 11/55 20/50 esitetyn pyynnön mukaisesti ICAOlle ilmoitetaan kolmansien maiden eroavuuksien tunnustamista koskevista asiaankuuluvista unionin säädöksistä. Tämä tieto annetaan tämän päätöksen liitteessä olevan taulukon viimeisessä sarakkeessa.
            
            
               Kantana, joka otetaan ICAOssa unionin puolesta vastauksena valtioille osoitettuun kirjeeseen AN 11/55 20/50, on ilmoittaa Chicagon yleissopimuksen liitteisiin 1 ja 6 liittyvistä eroavuuksista, jotka johtuvat covid-19-pandemian johdosta toteutetuista väliaikaisista toimenpiteistä. Eroavuudet esitetään tämän päätöksen liitteessä olevassa taulukossa, ja kukin ilmoituksen tehnyt jäsenvaltio on kuvannut ne yksityiskohtaisemmin sen mukaan, mitä yksittäistä poikkeusta jäsenvaltio soveltaa asetuksen (EU) 2018/1139 71 artiklan nojalla. 
            
            
               3.Oikeusperusta
            
            
               3.1.Menettelyllinen oikeusperusta
            
            
               4.1.1.Periaatteet
            
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen vai kyseisen sopimuksen osapuoli
                  5
               .
            
            
               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  6
               .
            
            
               4.1.2.Soveltaminen käsillä olevassa asiassa
            
            
               Kansainvälisen siviili-ilmailujärjestön neuvosto on sopimuksella (Chicagon yleissopimus) perustettu elin.
            
         
         
            
               Chicagon yleissopimuksen 54 artiklan mukaan ICAOn neuvosto hyväksyy Chicagon yleissopimuksen liitteiksi otettavat kansainväliset standardit ja suositellut menettelytavat. Nämä ovat säädöksiä, joilla on oikeusvaikutuksia. Näiden säädösten tietyt oikeusvaikutukset voivat riippua eroavuuksia koskevien ilmoitusten toimittamisesta ja kyseisten ilmoitusten ehdoista. Sen vuoksi tällaisia ilmoituksia koskevan unionin kannan hyväksyminen kuuluu SEUT-sopimuksen 218 artiklan 9 kohdan soveltamisalaan. 
            
            
               Eroavuudet, joista ilmoitetaan vastauksena ICAOn valtioille osoitettuun kirjeeseen AN 11/55–20/50, vaikuttavat Chicagon yleissopimuksen nojalla laadittujen standardien oikeusvaikutuksiin. 
            
            
               Nämä oikeusvaikutukset koskevat alaa, joka kuuluu suurelta osin unionin sääntöjen eli asetuksen (EU) 2018/1139, komission asetuksen (EU) N:o 1178/2011, komission asetuksen (EU) N:o 1321/2014 ja komission asetuksen (EU) N:o 965/2012 soveltamisalaan. Tämä tarkoittaa sitä, että SEUT-sopimuksen 3 artiklan 2 kohdan mukaisesti unionilla on yksinomainen ulkoinen toimivalta tässä asiassa.
            
            
               Koska nämä toimenpiteet, vaikka ne ovatkin väliaikaisia, aiheuttavat eroavuuksia ICAOn standardeihin ja suositeltuihin menettelytapoihin nähden, unionin on otettava asiassa kanta. Kaikkien jäsenvaltioiden on ilmoitettava Chicagon yleissopimuksen 38 artiklan mukaisesti eroavuuksista, jotka johtuvat Chicagon yleissopimuksen liitteen 1 mukaisia henkilöstön lupakirjoja koskevien määräaikojen pidentämisestä ja poikkeamisesta Chicagon yleissopimuksen liitteen 6 (Operation of aircraft) mukaisista standardeista ja suositelluista menettelytavoista. 
            
            
               Suunnitellulla säädöksellä ei täydennetä eikä muuteta sopimuksen institutionaalisia rakenteita.
            
            
               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.
            
            
               4.2. Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.
            
            
               4.2.2.Soveltaminen käsillä olevassa asiassa
            
            
               Suunnitellun säädöksen pääasiallinen tarkoitus ja sisältö liittyvät yhteiseen liikennepolitiikkaan.
            
            
               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.
            
            
               4.3. Päätelmät
            
            
               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.
            
            
               
            
               2020/0120 (NLE)
            
            
               Ehdotus
            
            
               NEUVOSTON PÄÄTÖS
            
            
               Kansainvälisessä siviili-ilmailujärjestössä Euroopan unionin puolesta otettavasta kannasta koskien ilmoittamista covid-19-pandemiaan liittyvistä eroavuuksista suhteessa kansainvälisen siviili-ilmailun yleissopimuksen liitteisiin 1 ja 6
            
            
               EUROOPAN UNIONIN NEUVOSTO, joka
            
         
         
            
               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Kansainvälistä siviili-ilmailua koskeva yleissopimus, jäljempänä ’Chicagon yleissopimus’, joka sääntelee kansainvälistä lentoliikennettä, tuli voimaan 4 päivänä huhtikuuta 1947. Sillä perustettiin Kansainvälinen siviili-ilmailujärjestö (ICAO).
            
            
               (2)Jäsenvaltiot ovat Chicagon yleissopimuksen sopimusvaltioita ja ICAOn jäseniä, ja unionilla on tarkkailijan asema tietyissä ICAOn elimissä.
            
            
               (3)Chicagon yleissopimuksen 54 artiklan mukaan ICAOn neuvosto voi hyväksyä kansainvälisiä standardeja ja suositeltuja menettelytapoja.
            
            
               (4)Chicagon yleissopimuksen 38 artiklan mukaan valtio, joka ei joka suhteessa voi noudattaa jotain tällaista kansainvälistä standardia tai menettelytapaa tai saattaa omia määräyksiään tai menetelmiään täysin jonkin tällaisen kansainvälisen standardin tai menettelytavan mukaisiksi taikka pitää välttämättömänä joissakin kohdin kansainvälisillä standardeilla määrätyistä eroavien määräysten tai menetelmien hyväksymistä, on velvollinen heti ilmoittamaan ICAOlle kansainvälisellä standardilla määrätyn ja oman menettelynsä eroavuuksista. 
            
            
               (5)Chicagon yleissopimuksen 39 artiklassa määrätään, että jos kansainväliseen ilmailuun osallistuvan henkilön lääketieteellinen kelpoisuustodistus ei täytä vähimmäisvaatimuksia, siihen on liitettävä täydellinen selvitys niistä seikoista, joihin nähden se ei täytä näitä vaatimuksia. Tässä tapauksessa tiedoissa olisi käsiteltävä lääketieteellisen kelpoisuustodistuksen voimassaoloaikaan liittyviä erityisiä eroavuuksia. 
            
            
               (6)Lisäksi Chicagon yleissopimuksen 40 artiklan mukaan henkilöstö, jolla on tällainen todistus, ei saa osallistua kansainväliseen ilmailuun ilman sen valtion tai niiden valtioiden lupaa, joiden alueelle tullaan. 
            
            
               (7)Covid-19-pandemian vuoksi ICAO on perustanut eroavuuksien sähköistä ilmoittamista koskevaan EFOD-järjestelmään (Electronic Filing of Differences) varautumistoimiin liittyviä eroavuuksia koskevan alajärjestelmän (Contingency-Related Differences, CCRD), jonka avulla valtiot voivat ilmoittaa väliaikaisista eroavuuksista suhteessa Chicagon yleissopimuksen liitteisiin 1 ja 6 ja ilmoittaa samalla, millaista standardia tai menettelyä ne pitävät hyväksyttävänä kansainvälisen lentoliikenteen helpottamiseksi ja 40 artiklan mukaisten velvoitteiden täyttämiseksi.
            
            
               (8)Chicagon yleissopimuksen liitteessä 1 (Personnel Licensing) määrätään standardeista ja suositelluista menettelytavoista, jotka koskevat lupakirjojen myöntämistä ohjaamomiehistön jäsenille, lennonjohtajille, ilmailuasemien hoitajille, huoltoteknikoille ja lennonselvittäjille. Näiden sääntöjen mukaan lupakirjan hakijan on täytettävä tietyt vaatimukset asetetuissa määräajoissa, jotka ovat oikeassa suhteessa suoritettavien tehtävien vaativuuteen. 
            
            
               (9)Chicagon yleissopimuksen liitteessä 1 vahvistetut vaatimukset on otettu huomioon unionin lainsäädännössä etenkin yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 4 päivänä heinäkuuta 2018 annetussa Euroopan parlamentin ja neuvoston asetuksessa (EU) N:o 2018/2018
                  7
                sekä siihen liittyvissä täytäntöönpanosäädöksissä ja delegoiduissa säädöksissä. Esimerkiksi komission asetuksen (EU) N:o 1178/2011
                  8
                liitteessä säädetään siviili-ilmailun lentomiehistöä koskevista erityisvaatimuksista ja -menettelyistä ja vahvistetaan henkilöstön lupakirjoja ja ilmailulääketieteellisen kelpoisuuden tarkastuksia koskevista rajoituksista ja määräajoista, kun taas komission asetuksessa (EU) N:o 1321/2014 vahvistetaan säännöt, jotka koskevat ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpitämistä ja näihin tehtäviin osallistuvien organisaatioiden ja henkilöstön hyväksymistä
                  9
               . 
            
            
               (10)Koska covid-19-pandemialla on vakavia seurauksia, kuten rajoitettu tai olematon mahdollisuus tavata ilmailulääkäriä tai käydä ilmailulääketieteen keskuksessa, useat jäsenvaltiot ovat tilapäisesti pidentäneet lääketieteellisten kelpoisuustodistusten voimassaoloa neljällä kuukaudella asiaa koskevista ICAOn standardeista ja suositelluista menettelytavoista poiketen. Jotkin jäsenvaltiot ovat pidentäneet myös lentolupakirjojen voimassaoloaikaa neljällä tai enintään kahdeksalla kuukaudella, jos lentäjillä ei ole mahdollisuutta päästä lentosimulaattoriin tai käyttää sitä ajoissa tarvittavien määräaikaiskoulutusten ja tarkastuslentojen suorittamiseksi. Näitä pidennyksiä sovelletaan lupakirjoihin, joiden voimassaolo päättyy 1 päivän maaliskuuta 2020 ja 31 päivän lokakuuta 2020 välisenä viiteajanjaksona. 
            
            
               (11)Chicagon yleissopimuksen liitteessä 6 (Operation of Aircraft) vahvistetaan kansainvälisessä lentoliikenteessä käytettävien ilma-alusten toimintaa koskevat standardoidut vaatimukset, joilla varmistetaan mahdollisimman korkea turvallisuuden ja tehokkuuden taso. Unionin tasolla nämä kansainväliset vaatimukset on otettu huomioon asetuksessa (EU) 2018/1139, komission asetuksessa (EU) N:o 1178/2011 ja komission asetuksessa (EU) N:o 965/2012
                  10
               . 
            
            
               (12)Covid-19-pandemia seurauksena kaupallinen lentoliikenne on vähentynyt merkittävästi, mikä on vaikeuttanut pääsyä paikkaan, jossa on käytettävissä sopivia lentosimulaattoreita. Covid-19-pandemian aiheuttamat vakavat operatiiviset esteet rajoittavat lentäjien ja miehistön mahdollisuuksia täyttää viimeaikaista kokemusta koskevat ICAOn vaatimukset. Siksi jotta miehistöt voisivat lentää, kun ilmailutoiminta alkaa uudelleen, jäsenvaltiot soveltavat poikkeuksia viimeaikaista kokemusta koskeviin vaatimuksiin sallimalla lentotoiminnan tietyissä toimintaolosuhteissa ja sillä edellytyksellä, että sovelletaan riskinarvioinnin perusteella määritettyjä asianmukaisia riskiä lieventäviä toimenpiteillä. Näitä poikkeuksia sovelletaan lentotoimintaan, joka toteutetaan 1 päivän maaliskuuta 2020 ja 31 päivän lokakuuta 2020 välisenä viiteajanjaksona, eli enintään kahdeksan kuukauden ajan. 
            
            
               (13)Edellä mainitut Chicagon yleissopimuksen liitteistä 1 ja 6 poikkeavat kansalliset toimenpiteet on hyväksytty asetuksen (EU) 2018/1139 71 artiklan perusteella, jonka mukaan jäsenvaltiot voivat myöntää luonnollisille henkilöille tai oikeushenkilöille poikkeuksia kyseiseen henkilöön sovellettavista unionin vaatimuksista, keskeisiä vaatimuksia lukuun ottamatta, kiireellisissä ja ennalta arvaamattomissa olosuhteissa, jotka vaikuttavat kyseisiin henkilöihin tai näiden henkilöiden kiireellisiin operatiivisiin tarpeisiin, jos kaikki mainitussa artiklassa säädetyt edellytykset täyttyvät. Kyseisen säännöksen soveltamiseksi ja covid-19-pandemian seuraukset huomioon ottaen useat jäsenvaltiot soveltavat tai aikovat soveltaa poikkeuksia unionin säännöistä, joista säädetään asetuksessa (EU) 2018/1139, asetuksessa (EU) N:o 1178/2011, asetuksessa (EU) N:o 1321/2014 ja asetuksessa (EU) N:o 965/2012.
            
            
               (14)Koska eroavuuksista ilmoittaminen vaikuttaa Chicagon yleissopimuksen nojalla vahvistettujen standardien oikeusvaikutuksiin, tällaista ilmoittamista koskevan unionin kannan hyväksyminen kuuluu SEUT-sopimuksen 218 artiklan 9 kohdan soveltamisalaan.
            
            
               (15)Siksi on aiheellista vahvistaa kanta, joka otetaan unionin puolesta vastauksena valtioille osoitettuun kirjeeseen AN 11/55 20/50, ja kyseisenä kantana on ilmoittaa Chicagon yleissopimuksen liitteisiin 1 ja 6 liittyvistä eroavuuksista, jotka johtuvat jäsenvaltioiden covid-19-pandemian johdosta toteuttamista väliaikaisista operatiivisista toimenpiteistä.  Unionin kannan esittävät ne unionin jäsenvaltiot, jotka ovat hyväksyneet asetuksen (EU) 2018/1139 71 artiklan nojalla yksittäisiä poikkeuksia, jotka ovat johtaneet valtioille osoitetussa kirjeessä AN 11/55–20/50 tarkoitettuihin eroavuuksiin,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
         
         
            
               Unionin puolesta otettava kanta, joka esitetään vastauksena Kansainvälisen siviili-ilmailujärjestön 3 päivänä huhtikuuta 2020 antamaan valtioille osoitettuun kirjeeseen AN 11/55 -20/50, esitetään tämän päätöksen liitteessä, ja kukin ilmoituksen tehnyt jäsenvaltio on kuvannut sen yksityiskohtaisemmin sen mukaan, mitä yksittäistä poikkeusta jäsenvaltio soveltaa asetuksen (EU) 2018/1139 71 artiklan nojalla. 
            
            
               2 artikla
            
            
               Edellä 1 artiklassa tarkoitetun unionin kannan esittävät ne unionin jäsenvaltiot, jotka ovat ICAOn jäsenvaltioita ja jotka ovat hyväksyneet asetuksen (EU) 2018/1139 71 artiklan nojalla yksittäisiä poikkeuksia, jotka ovat johtaneet valtioille osoitetussa kirjeessä AN 11/55–20/50 tarkoitettuihin eroavuuksiin. 
            
            
               Tämä päätös on osoitettu kaikille jäsenvaltioille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1), asetuksen 20–28 artikla. 
               
               
                  
                     (2)
                  
                        Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1). Komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1).
               
               
                  
                     (3)
                  
                        Asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1). 
               
               
                  
                     (4)
                  
                        Komission asetus (EU) N:o 452/2014, annettu 29 päivänä huhtikuuta 2014, kolmansien maiden lentotoiminnan harjoittajien lentotoimintaan liittyvien teknisten vaatimusten ja hallinnollisten menettelyjen vahvistamisesta Euroopan parlamentin ja neuvoston asetuksen (EY) N:o 216/2008 mukaisesti (EUVL L 133, 6.5.2014, s. 12). 
               
               
                  
                     (5)
                  
                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 64 kohta. 
               
               
                  
                     (6)
                  
                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta. 
               
               
                  
                     (7)
                  
                        Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1).
               
               
                  
                     (8)
                  
                        Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1). 
               
               
                  
                     (9)
                  
                        Komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1). 
               
               
                  
                     (10)
                  
                        Asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1). 
               
            
      
    ---documentbreak--- 
      
         
               EUROOPAN KOMISSIO
            Bryssel 12.6.2020
            COM(2020) 247 final
            LIITE
            asiakirjaan
            EHDOTUS NEUVOSTON PÄÄTÖKSEKSI
            Kansainvälisessä siviili-ilmailujärjestössä Euroopan unionin puolesta otettavasta kannasta koskien ilmoittamista covid-19-pandemiaan liittyvistä eroavuuksista suhteessa kansainvälisen siviili-ilmailun yleissopimuksen liitteisiin 1 ja 6
            
               
         
         
            
               LIITE
            
            
               Euroopan unionin puolesta otettava kanta Kansainväliselle siviili-ilmailujärjestölle annettavaan ilmoitukseen covid-19-pandemiaan liittyvistä eroavuuksista 
            
            
            
               1.Otettava kanta
            
            
               Unionin puolesta otettava kanta vastauksena Kansainvälisen siviili-ilmailujärjestön 3 päivänä huhtikuuta 2020 antamaan valtioille osoitettuun kirjeeseen AN 11/55-20/50 on ilmoittaa Chicagon yleissopimuksen liitteisiin 1 ja 6 liittyvistä eroavuuksista, jotka johtuvat covid-19-pandemian johdosta toteutetuista väliaikaisista toimenpiteistä. Eroavuudet on esitetty tässä liitteessä, ja kukin ilmoituksen tehnyt jäsenvaltio on kuvannut ne yksityiskohtaisemmin sen mukaan, mitä yksittäistä poikkeusta jäsenvaltio soveltaa asetuksen (EU) 2018/1139 71 artiklan nojalla. 
            
            
               2.Yksityiskohtainen selvitys 
            
            
               Ilmoitettavat eroavuudet esitetään seuraavassa taulukossa, ja kukin ilmoituksen tehnyt jäsenvaltio on kuvannut ne yksityiskohtaisemmin sen mukaan, mitä yksittäistä poikkeusta jäsenvaltio soveltaa asetuksen (EU) 2018/1139 71 artiklan nojalla.
            
            
               
            
               LOMAKE COVID-19-PANDEMIAAN LIITTYVIEN VÄLIAIKAISTEN EROAVUUKSIEN ILMOITTAMISTA VARTEN
            
            
            
               Valtioille osoitetun kirjeen AN 11/55–20/50 johdosta nykyiseen eroavuuksien sähköiseen ilmoittamiseen käytettävään EFOD-järjestelmään on luotu CCRD-alajärjestelmä, jossa voidaan ilmoittaa todistusten ja lupakirjojen myöntämistä koskeviin ICAOn standardeihin liittyvistä eroavuuksista, joita voi aiheutua COVID-19-pandemian vuoksi toteutetuista riskejä pienentävistä toimenpiteistä.
            
            
               Asia 
            
            
               On tunnustettu, että valtiot voivat joutua toimimaan joustavasti, jotta palveluntarjoajat ja henkilöstö voivat pitää todistuksensa, lupakirjansa ja muut hyväksyntänsä voimassa covid-19-pandemian seurauksena. Tällä lomakkeella valtio voi yksilöidä nämä väliaikaiset eroavuudet.
            
            
               Perusteet
            
            
               Tämä on tarpeen, jotta valtioita voidaan tukea niiden yleissopimuksen 38, 39 ja 40 artiklan kohdan mukaisten velvoitteiden täyttämisessä kansainvälisen lentoliikenteen harjoittamiseksi tilanteessa, jossa todistuskirjat ja lupakirjat poikkeavat yleissopimuksen liitteissä esitetyistä vähimmäisvaatimuksista. Se mahdollistaa myös tietojen vaihtamisen siitä, tunnustavatko tai hyväksyvätkö muut valtiot ilmoitetut eroavuudet tänä aikana. 
            
            
               Aikataulu
            
            
               Näitä väliaikaisia toimenpiteitä sovelletaan 31. maaliskuuta 2021 saakka. Tätä päivämäärää voidaan muuttaa.
            
            
               Toimijat
            
            
               Lomakkeen voi täyttää kuka tahansa. Sen voi kuitenkin toimittaa ainoastaan jäsenvaltion kansallinen jatkuvan valvonnan koordinaattori tai jäsenvaltiossa sijaitseva valtuutettu käyttäjä. Ne vastaavat toimitettujen tietojen oikeellisuuden varmistamisesta.
            
         
         
            
               Täyttöohje
            
            
               Tässä lomakkeessa luetellaan erityisesti henkilöstön todistusten ja lupakirjojen myöntämiseen liittyvät vaatimukset, joista valtiot saattavat katsoa olevan tarpeellista poiketa. Tarkka viittaus liitteeseen ja siihen liittyvään standardiin esitetään ensimmäisessä ja toisessa sarakkeessa. Muissa sarakkeissa on oltava seuraavat tiedot: 
            
            
               Kolmas sarake: Yksityiskohtaiset tiedot eroavuudesta
            
            
               Esitetään yhteenveto eroavuuksista todistusten ja lupakirjojen myöntämistä koskeviin standardeihin nähden. Annetaan tarvittaessa asiaa koskevien sääntelyasiakirjojen viitetiedot.
            
            
               Neljäs sarake: Huomautukset
            
            
               Perustellaan eroavuudet ja esitetään yksityiskohtaiset tiedot mahdollisista ehdoista ja riskejä pienentävistä toimista.
            
            
               Viiden sarake: Muiden valtioiden eroavuuksien tunnustaminen 
            
            
               Ilmoitetaan, tunnustaako tai hyväksyykö valtio muiden valtioiden todistusten ja lupakirjojen voimassaolon niiden väliaikaisten eroavuuksien perusteella, joista on ilmoitettu CCRD:n kautta. Yksinkertaisuuden vuoksi tämä voidaan ilmoittaa poissulkemisena (mitä muiden valtioiden väliaikaisia eroavuuksia ei voida hyväksyä) sen sijaan, että lueteltaisiin, mikä olisi hyväksyttävää.
            
            
               Lomake lähetetään sähköpostitse osoitteeseen 
               
                  ops@icao.int
               
               .
            
            
                     
                        Liite 1
                     
                     
                     
                        1.2.4.4.1
                     
                     
                  
                  
                     
                        1.2.4.4.1    Lääketieteellisen kelpoisuuden arvioinnin voimassaoloaikaa voidaan pidentää lupaviranomaisen harkinnan mukaan enintään 45 päivää. 
                     
                     
                     
                        Huomautus — On suositeltavaa, että kalenteripäivä, jona lääketieteellisen kelpoisuuden arvioinnin voimassaolo päättyy, pysyy muuttumattomana vuodesta toiseen siten, että nykyisen lääketieteellisen kelpoisuuden arvioinnin voimassaolon päättymispäivä on uuden voimassaoloajan alkamispäivä sillä edellytyksellä, että lääkärintarkastus tehdään nykyisen lääketieteellisen kelpoisuuden arvioinnin voimassaoloaikana mutta enintään 45 päivää ennen sen päättymistä. 
                     
                     
                  
                  
                     
                        [Valtion] myöntämien luokkien 1 ja 3 lääketieteellisten kelpoisuustodistusten voimassaoloaikaa pidennetään neljällä kuukaudella.
                        
                  
                  
                     
                        a) Perustelut 
                        Luokkien 1 ja 3 lääketieteellisten kelpoisuustodistusten haltijat, joiden on läpäistävä määräaikainen lääkärintarkastus lääketieteellisen kelpoisuustodistuksensa voimassaolon jatkamiseksi, jotta he voivat jatkaa lupakirjansa tai todistuksensa mukaisten kelpuutuksien käyttämistä, eivät pääse ajoissa ilmailulääkäriin tai ilmailulääketieteen keskukseen suorittamaan tarvittavaa lääkärintarkastusta. Lisäksi monissa tapauksissa lääkärit on siirretty muihin tehtäviin tukemaan covid-19-epidemian torjuntaa omassa valtiossaan. Tämä johtaisi mainittujen todistusten voimassaolon päättymiseen. 
                           
                        b) Ehdot/riskejä pienentävät toimet 
                        [Valtio] edellyttää, että luokkien 1 ja 3 lääketieteellisen kelpoisuustodistuksen haltijoilla, jotka hyötyvät tästä lievennyksestä, on voimassa oleva lääketieteellinen kelpoisuustodistus, johon ei liity rajoituksia, lukuun ottamatta näkökykyyn liittyviä rajoituksia, ennen lievennyksen soveltamista. 
                         
                     
                  
                  
                     
                        Kirjoita teksti klikkaamalla tai napauttamalla tästä.EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014
                           1
                        . 
                     
                  
               
                     
                        Liite 1
                     
                     
                     
                        1.2.5.1.2
                     
                     
                  
                  
                     
                        1.2.5.1.2    Sopimusvaltion, joka on myöntänyt lupakirjan, on varmistettava, että muut sopimusvaltiot voivat varmistua lupakirjan voimassaolosta. 
                     
                     
                     
                        Huomautus 1 — Kaupalliseen ilmakuljetustoimintaan osallistuvien ohjaamomiehistön jäsenten tai kauko-ohjausmiehistön jäsenten pätevyyden ylläpito voidaan 2. marraskuuta 2022 saakka osoittaa tyydyttävästi liitteen 6 mukaisesti suoritettujen tarkastuslentojen aikana annettavalla taidonnäytteellä.
                     
                     
                     
                        Huomautus 1 — Kaupalliseen ilmakuljetustoimintaan osallistuvien ohjaamomiehistön jäsenten pätevyyden ylläpito voidaan 3. marraskuuta 2022 alkaen osoittaa tyydyttävästi liitteen 6 mukaisesti suoritettujen tarkastuslentojen aikana annettavalla taidonnäytteellä.
                     
                     
                     
                        Huomautus 2 — Pätevyyden ylläpito voidaan 2. marraskuuta 2022 saakka kirjata tyydyttävästi lentotoiminnan harjoittajan asiakirjoihin tai ohjaamomiehistön jäsenen henkilökohtaiseen lentopäiväkirjaan tai lupakirjaan.
                     
                     
                     
                        Huomautus 2 — Pätevyyden ylläpito voidaan 3. marraskuuta 2022 alkaen kirjata tyydyttävästi lentotoiminnan harjoittajan asiakirjoihin tai ohjaamomiehistön jäsenen tai kauko-ohjausmiehistön jäsenen henkilökohtaiseen lentopäiväkirjaan tai lupakirjaan.
                     
                     
                     
                        Huomautus 3 — Ohjaamomiehistön jäsenet voivat 2. marraskuuta 2022 saakka, siinä määrin kuin rekisteröintivaltio katsoo sen mahdolliseksi, osoittaa jatkuvan pätevyytensä kyseisen valtion hyväksymillä FSTD-laitteilla.
                     
                     
                     
                        Huomautus 3 — Ohjaamomiehistön jäsenet tai kauko-ohjausmiehistön jäsenet voivat 3. marraskuuta 2022 alkaen, siinä määrin kuin rekisteröintivaltio tai lentotoiminnan harjoittajan valtion lupaviranomainen katsoo sen mahdolliseksi, osoittaa jatkuvan pätevyytensä kyseisen valtion hyväksymillä FSTD-laitteilla.
                     
                     
                     
                        Huomautus 4 — Ks. Manual of Criteria for the Qualification of Flight Simulation Training Devices (asiak. 9625).
                     
                     
                     
                        Huomautus 5 — Ks. ohjeita riskinarviointiprosessin kehittämisestä asiakirjasta Manual of Procedures for Establishment and Management of a State’s Personnel Licensing System (asiak. 9379). 
                     
                     
                  
                  
                     
                        [Valtion] myöntämien lupakirjojen voimassaoloaikaa pidennetään neljällä kuukaudella.
                           Jos lievennyksen myöntämisperusteet ovat edelleen voimassa pidennyksen lopun lähestyessä, voimassaoloaikaa voidaan pidentää edelleen enintään neljällä kuukaudella. 
                           Kun lupakirjaan liittyvien kelpuutusten ja merkintöjen (luokka, tyyppi, mittarilentokelpuutus, yksikön hyväksyntämerkintä) voimassaoloaika täyttää asiaa koskevan vaatimuksen, voimassaoloajan pidennystä sovelletaan seuraaviin:
                           
                           1) luokkakelpuutukset, tyyppikelpuutukset ja mittarilentokelpuutukset, jotka on merkitty lentotoiminnan harjoittajan lentokoneita ja helikoptereita käyttävien ansiolentäjien lupakirjoihin (CPL, MPL, ATPL); 
                           2) luokkakelpuutukset, tyyppikelpuutukset ja mittarilentokelpuutukset, jotka on merkitty sellaisten lentäjien lupakirjoihin (PPL, CPL, ATPL), jotka osallistuvat lentokoneiden tai helikoptereiden käyttöön lentotoiminnan harjoittajan ulkopuolella; 
                        3) lennonjohtajien lupakirjoissa annetut yksikön hyväksyntämerkinnät.
                     
                  
                  
                     
                        a) Perustelut 
                           Ansiolentäjän lupakirjan haltijoilla, joiden on suoritettava tarkastuslento tyyppi- ja mittarilentokelpuutustensa voimassaolon jatkamiseksi sekä täytettävä lentotoiminnan harjoittajan sovellettavat määräaikaiskoulutusta ja tarkastuslentoja koskevat vaatimukset voidakseen jatkaa kelpuutustensa käyttämistä, ei ole mahdollisuutta päästä lentosimulaattoriin tai käyttää sitä ajoissa tarvittavien määräaikaiskoulutusten ja tarkastuslentojen suorittamiseksi. Tämä johtaisi mainittujen kelpuutusten voimassaolon päättymiseen. 
                           Lentotoiminnan harjoittajan ulkopuolella toimivat lentolupakirjan haltijat, joiden on suoritettava tarkastuslento luokka-, tyyppi- tai mittarilentokelpuutuksensa voimassaolon jatkamiseksi, ei ole mahdollisuutta päästä ilma-alukseen tai lentosimulaattoriin tai käyttää niitä ajoissa tarvittavien lentojen, koulutuksen ja tarkastusten suorittamiseksi. 
                        Lennonjohtajan lupakirjojen haltijoilla on vaikeuksia päästä simulaatiokoulutuslaitteisiin määräaikaisten koulutus- ja arviointitoimien suorittamiseksi. 
                           
                        b) Ehdot/riskejä pienentävät toimet 
                        [Valtio] edellyttää seuraavaa: 
                        1) Lupakirjan haltijoiden, joilla on voimassaoleva lupakirja ennen lievennyksen soveltamista ja jotka toimivat lentotoiminnan harjoittajan yhteydessä, on osallistuttava lentotoiminnan harjoittajan määrittelemällä tavalla annettavaan kertauskoulutukseen, jonka jälkeen suoritetaan arviointi sen määrittämiseksi, että sovelletun luokan tai tyypin käyttämiseen vaadittua tiedon tasoa ylläpidetään. Arvioinnin on katettava luokka- tai tyyppikohtaiset poikkeus- ja hätätilannemenetelmät. 
                           
                        Kertauskoulutuksen ja arvioinnin hyväksytyn suorittamisen jälkeen uusi voimassaolon päättymispäivä merkitään lupakirjaan, tai lupakirjaan liitetään [valtion] antama virallinen asiakirja, jossa esitetään uusi voimassaolon päättymispäivä.
                           
                        2) Lupakirjan haltijoiden, joilla on voimassa oleva lupakirja ennen lievennyksen soveltamista ja jotka toimivat lentotoiminnan harjoittajan ulkopuolella, on osallistuttava kouluttajan, jolla on asiaankuuluvat opetusoikeudet, antamaan kertauskurssiin, jolla päivitetään sovellettavan luokan tai tyypin turvallista käyttöä ja asiaankuuluvien lentoliikkeiden ja menettelyjen turvallista suorittamista varten vaadittu teoreettisen tiedon taso. Kertauskurssin on tarvittaessa katettava luokka- tai tyyppikohtaiset poikkeus- ja hätätilannemenetelmät. 
                           
                        Kertauskurssin hyväksytyn suorittamisen jälkeen uusi voimassaolon päättymispäivä merkitään lupakirjaan, tai lupakirjaan liitetään [valtion] antama virallinen asiakirja, jossa esitetään uusi voimassaolon päättymispäivä.
                           
                        3) Lennonjohtajan lupakirjoissa olevien lennonjohtoyksikön hyväksyntämerkintöjen osalta lennonvarmistuspalvelujen tarjoaja (ANSP) varmistaa, että synteettisten koulutuslaitteiden mahdollista puutetta voidaan lieventää muilla keinoin, esimerkiksi tietokoneavusteisella koulutuksella tai järjestämällä kertauskoulutusta heti kun se on mahdollista. 
                        
                     
                  
                  
                     
                  
               
                     
                        Liite 6, Osa 1
                     
                     
                     
                        9.4.1.1
                     
                     
                  
                  
                     
                        9.4    Pätevyydet
                     
                     
                     
                        Huomautus — Ks. yleisluonteisia ohjeita CCQ-koulutuksesta, MFF-toiminnasta ja kokemuksen hyvittämisestä asiakirjasta Manual of Procedures for Establishment and Management of a State’s Personnel Licensing System (asiak. 9379).
                     
                     
                     
                     
                        9.4.1    Viimeaikainen kokemus — ilma-aluksen päällikkö ja perämies
                     
                     
                     
                        9.4.1.1    Lentotoiminnan harjoittaja ei saa nimetä ilma-aluksen päällikköä tai perämiestä toimimaan lentokonetyypin tai -version ohjaimissa lentoonlähdön ja laskun aikana, ellei kyseinen lentäjä ole ollut saman lentokonetyypin tai tähän tarkoitukseen hyväksytyn lentosimulaattorin ohjaimissa vähintään kolmen lentoonlähdön ja laskun aikana viimeksi kuluneina 90 päivänä.
                     
                     
                  
                  
                     
                        Riskinarvioinnin perusteella [valtion] säätämä lievennys mahdollistaa sen, että yksittäiset lentotoiminnan harjoittajat voivat antaa ohjaamomiehistön jäsenen tehtäviä lentäjille, jotka eivät täytä kaikkia viimeaikaista kokemusta koskevia vaatimuksia. Lievennys koskee joko 
                        a) vaadittujen lentoonlähtöjen, lähestymisten ja laskujen lukumäärän pienentämistä tai 
                        b) 90 päivän ajanjakson pidentämistä tai 
                        c) molempia. 
                           
                        Lievennykset edellyttävät riskejä pienentäviä toimenpiteitä. 
                           
                        Ohjaamomiehistön kokoonpanon määrittämisessä käytetyissä kriteereissä erotetaan toisistaan lentäjät, jotka ovat ”viimeaikaisia”, ”osittain viimeaikaisia” tai ”ei viimeaikaisia”.  
                        ”Osittain viimeaikainen” tarkoittaa lentäjää, joka on tehnyt lentäjänä vähintään kaksi lentoonlähtöä, lähestymistä ja laskua viimeksi kuluneiden 90 päivän aikana tai yhden lentoonlähdön, lähestymisen ja laskun viimeksi kuluneiden 30 päivän aikana. 
                        Huomioon otetaan myös lentäjän lentokokemus (kokonaiskokemus ja kokemus tyypistä) ja pätevyys (esim. kouluttaja). 
                           
                        Lievennyksen soveltamisaika rajoitetaan aikaan, joka tarvitaan, jotta lentotoiminnan harjoittaja voi selvitä karsitusta lentojen määrästä ja lentosimulaattoreiden puutteesta. 
                           
                        Lievennystä ei myönnetä, jos kukaan vaadituista ohjaamomiehistön jäsenistä ei ole suorittanut yhtään lentoa tai simulaatiolentoa viimeksi kuluneiden 90 päivän aikana. 
                     
                  
                  
                     
                        a) Perustelut 
                        Covid-19-kriisin seurauksena kaupallinen lentoliikenne on pysähtynyt tai vähentynyt merkittävästi, mikä on vaikeuttanut pääsyä paikkaan, jossa on käytettävissä sopivia lentosimulaattoreita. Tämän seurauksena suuri määrä lentäjiä ei pysty täyttämään viimeaikaista kokemusta koskevia vaatimuksia. 
                           
                        b) Ehdot/riskejä pienentävät toimet 
                        [Valtio] edellyttää seuraavaa: 
                           
                        Lievennetyn ohjaamomiehistön kokoonpanon määrittämisessä otetaan huomioon yksittäisen lentäjän viimeaikainen kokemus ja pätevyys sekä niiden yhdistelmä monimiehistöisessä toimintaympäristössä. 
                           
                        Lentotoiminnan harjoittajan on tehtävä riskinarviointi, jossa määritetään, kuinka todennäköisesti miehistön pätevyys heikkenee pidennetyn lentotehtävistä poissaolon seurauksena ja kuinka vakava tämä heikkeneminen voi olla.
                           
                        On määriteltävä ja sovellettava asianmukaisia riskejä pienentäviä toimenpiteitä, joilla minimoidaan todetut riskit ja joihin liittyy yksi tai useampi koko ohjaamomiehistöä koskeva toimintarajoitus, jolla vähennetään heidän joutumistaan vaativiin tilanteisiin (esim. sivutuulen enimmäisrajojen alentaminen, korkeampien lähestymisminimien käyttö, kiitotien pinnan olosuhteiden rajoittaminen, lennolle lähtö toimivan automaattilaskujärjestelmän kanssa, jos sellainen on asennettu).
                     
                  
                  
                     
                        Kirjoita teksti klikkaamalla tai napauttamalla tästä.
                     
                     
                     
                        EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014.
                     
                  
               
                     
                        Liite 6, Osa 1
                     
                     
                     
                        9.4.2.1
                     
                     
                  
                  
                     
                        9.4.2    Viimeaikainen kokemus — matkalentosijainen
                     
                     
                     
                        9.4.2.1    Lentotoiminnan harjoittaja ei saa nimetä lentäjää toimimaan matkalentosijaisena lentokonetyypissä tai -versiossa, ellei kyseinen lentäjä ole edeltävien 90 päivän aikana joko
                     
                     
                     
                        a)
                              toiminut ilma-aluksen päällikkönä, perämiehenä tai matkalentosijaisena saman tyyppisessä lentokoneessa; tai
                     
                     
                     
                        b)
                              suorittanut lentotaitojen kertauskoulutusta, joka kattaa matkalennolle ominaiset normaalit ja poikkeus- ja hätätilannemenetelmät, samalla lentokonetyypillä tai tähän tarkoitukseen hyväksytyllä lentosimulaattorilla, ja harjoitellut lähestymis- ja laskumenetelmiä, joissa lähestymis- ja laskumenetelmä voidaan suorittaa lentäjänä, joka ei ohjaa lentokonetta.
                     
                     
                  
                  
                     
                        9.4.1.1 kohdan lievennys voi kattaa myös 9.4.2.1 kohdan lievennyksen, koska se koskee ohjaamomiehistön yleistä kokoonpanoa.
                     
                  
                  
                     
                  
                  
                     
                         
                     
                  
               
                     
                        Liite 6, Osa 1
                     
                     
                     
                        9.4.4.1
                     
                     
                  
                  
                     
                        9.4.4    Lentäjän tarkastuslennot
                     
                     
                     
                        9.4.4.1    Lentotoiminnan harjoittajan on varmistettava, että lentotaito ja kyky suorittaa hätätilannemenetelmät tarkastetaan siten, että voidaan osoittaa lentäjän pätevyys kussakin lentokonetyypissä tai -versiossa. Jos toimintaa voidaan harjoittaa mittarilentosääntöjen mukaisesti, lentotoiminnan harjoittajan on varmistettava, että lentäjän pätevyys noudattaa näitä sääntöjä osoitetaan joko lentotoiminnan harjoittajan tarkastuslentäjälle tai lentotoiminnan harjoittajan valtion edustajalle. Tällaiset tarkastukset on tehtävä kahdesti vuoden aikana. Mitkä tahansa kaksi tällaista tarkastusta, jotka ovat samanlaisia ja suoritetaan neljän peräkkäisen kuukauden aikana, eivät yksin täytä tätä vaatimusta.
                     
                     
                     
                        Huomautus 1 —  Lentotoiminnan harjoittajan valtion hyväksymiä lentoa simuloivia koulutuslaitteita voidaan käyttää niissä tarkastuslentojen osissa, joita varten ne on erityisesti hyväksytty.
                     
                     
                     
                        Huomautus 2 — Ks. Manual of Criteria for the Qualification of Flight Simulation Training Devices (asiak. 9625).
                     
                     
                  
                  
                     
                        [Valtio] pidentää lentotoiminnan harjoittajan tarkastuslentojen voimassaoloaikaa neljällä kuukaudella kunkin yksittäisen lentäjän osalta. 
                           Jos [valtio] katsoo, että lievennyksen myöntämisperusteet ovat edelleen voimassa pidennyksen lopun lähestyessä, voimassaoloaikaa voidaan pidentää edelleen enintään neljällä kuukaudella.
                     
                  
                  
                     
                        a) Perustelut  
                           Covid-19-epidemia on johtanut tiukkoihin matkustusrajoituksiin. Useimpien EU-maiden välisten rajojen sulkeminen on rajoittanut lentotoiminnan harjoittajien kykyä suorittaa lentäjien tarkastuslentoja lentosimulaattorissa kahdesti vuodessa. Tällaisten tarkastusten suorittaminen ilma-aluksessa ei ole aina mahdollista, ja se voi joissain tapauksissa aiheuttaa suurempia riskejä kuin mitä lievennykseen liittyy. 
                           
                        b) Ehdot/riskejä pienentävät toimet 
                        [Valtio] edellyttää, että lentäjät osallistuvat lentotoiminnan harjoittajan määrittelemällä tavalla annettavaan kertauskoulutukseen, jonka jälkeen suoritetaan arviointi sen määrittämiseksi, että ohjaamomiehistön jäsenenä toimimiseen vaadittua tiedon tasoa ylläpidetään. Arvioinnin on katettava luokka- tai tyyppikohtaiset poikkeus- ja hätätilannemenetelmät.
                     
                  
                  
                     
                        EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014.
                     
                  
               
                     
                        Liite 6, Osa 2
                     
                     
                     
                        3.9.4.2
                     
                     
                  
                  
                     
                        3.9.4.2    Viimeaikainen kokemus — ilma-aluksen päällikkö
                     
                     
                     
                        Lentotoiminnan harjoittaja ei saa nimetä lentäjää toimimaan ilma-aluksen päällikkönä lentokoneessa, ellei kyseinen lentäjä ole suorittanut viimeksi kuluneiden 90 päivän aikana vähintään kolmea lentoonlähtöä ja laskua samalla lentokonetyypillä tai tähän tarkoitukseen hyväksytyssä lentosimulaattorissa.
                     
                     
                  
                  
                     
                        9.4.1.1 kohdan lievennys voi kattaa myös 3.9.4.2 kohdan lievennyksen, koska se koskee ohjaamomiehistön yleistä kokoonpanoa. 
                     
                  
                  
                     
                         
                         
                     
                  
                  
                     
                  
               
                     
                        Liite 6, Osa 2
                     
                     
                     
                        3.9.4.3
                     
                     
                  
                  
                     
                        3.9.4.3    Viimeaikainen kokemus — lentoperämies
                     
                     
                     
                        Lentotoiminnan harjoittaja ei saa nimetä lentoperämiestä toimimaan lentokoneen ohjaimissa lentoonlähdön ja laskun aikana, ellei kyseinen lentäjä ole suorittanut viimeksi kuluneiden 90 päivän aikana vähintään kolmea lentoonlähtöä ja laskua samalla lentokonetyypillä tai tähän tarkoitukseen hyväksytyssä lentosimulaattorissa.
                     
                     
                  
                  
                     
                        9.4.1.1 kohdan lievennys voi kattaa myös 3.9.4.3 kohdan lievennyksen, koska se koskee ohjaamomiehistön yleistä kokoonpanoa.
                        
                  
                  
                     
                         
                         
                     
                  
                  
                     
                  
               
                     
                        Liite 6, Osa 3
                     
                     
                     
                        7.4.1.1
                     
                     
                  
                  
                     
                        7.4    Pätevyydet
                     
                     
                     
                        Huomautus — Ks. yleisluonteisia ohjeita CCQ-koulutuksesta, MFF-toiminnasta ja kokemuksen hyvittämisestä asiakirjasta Manual of Procedures for Establishment and Management of a State’s Personnel Licensing System (asiak. 9379). 
                     
                     
                     
                        7.4.1    Viimeaikainen kokemus — ilma-aluksen päällikkö ja perämies
                     
                     
                     
                        7.4.1.1    Lentotoiminnan harjoittaja ei saa nimetä ilma-aluksen päällikköä tai perämiestä toimimaan helikopterityypin tai -version ohjaimissa lentoonlähdön ja laskun aikana, ellei kyseinen lentäjä ole ollut saman helikopterityypin tai tähän tarkoitukseen hyväksytyn lentosimulaattorin ohjaimissa vähintään kolmen lentoonlähdön ja laskun aikana viimeksi kuluneina 90 päivänä.
                     
                     
                  
                  
                     
                        Ei sovelleta 
                        
                  
                  
                     
                         
                     
                  
                  
                     
                        
                  
               
                     
                        Liite 6, Osa 3
                     
                     
                     
                        7.4.3.1
                     
                     
                  
                  
                     
                        7.4.3    Lentäjän tarkastuslennot
                     
                     
                     
                        7.4.3.1    Lentotoiminnan harjoittajan on varmistettava, että lentotaito ja kyky suorittaa hätätilannemenetelmät tarkastetaan siten, että voidaan osoittaa lentäjän pätevyys kussakin helikopterityypissä tai -versiossa. Jos toimintaa voidaan harjoittaa mittarilentosääntöjen mukaisesti, lentotoiminnan harjoittajan on varmistettava, että lentäjän pätevyys noudattaa näitä sääntöjä osoitetaan joko lentotoiminnan harjoittajan tarkastuslentäjälle tai lentotoiminnan harjoittajan valtion edustajalle. Tällaiset tarkastukset on tehtävä kahdesti vuoden aikana. Mitkä tahansa kaksi tällaista tarkastusta, jotka ovat samanlaisia ja suoritetaan neljän peräkkäisen kuukauden aikana, eivät yksin täytä tätä vaatimusta.
                     
                     
                     
                        Huomautus 1 — Lentotoiminnan harjoittajan valtion hyväksymiä lentoa simuloivia koulutuslaitteita voidaan käyttää niissä tarkastuslentojen osissa, joita varten ne on erityisesti hyväksytty.
                     
                     
                     
                        Huomautus 2 — Ks. Manual of Criteria for the Qualification of Flight Simulation Training Devices (asiak. 9625), Volume II — Helicopters.
                     
                  
                  
                     
                        [Valtio] pidentää lentotoiminnan
                        harjoittajan tarkastuslentojen
                        voimassaoloaikaa neljällä
                        kuukaudella kunkin yksittäisen
                        lentäjän osalta. 
                           
                           Jos [valtio/valtio X, Y, Z] katsoo,
                        että lievennyksen
                        myöntämisperusteet ovat edelleen
                        voimassa pidennyksen lopun
                        lähestyessä, voimassaoloaikaa
                        voidaan pidentää edelleen
                        enintään neljällä kuukaudella.
                         
                     
                  
                  
                     
                        a) Perustelut  
                           Covid-19-epidemia on johtanut
                        tiukkoihin matkustusrajoituksiin.
                        Useimpien EU-maiden välisten
                        rajojen sulkeminen on rajoittanut
                        lentotoiminnan harjoittajien
                        kykyä suorittaa lentäjien
                        tarkastuslentoja
                        lentosimulaattorissa
                        kahdesti vuodessa.
                           Tällaisten tarkastusten
                        suorittaminen ilma-aluksessa
                        ei ole aina mahdollista, ja se voi
                        joissain tapauksissa aiheuttaa
                        suurempia riskejä kuin mitä
                        lievennykseen liittyy.
                           
                        b) Ehdot/riskejä pienentävät
                        toimet 
                           [Valtio] edellyttää, että lentäjät
                        osallistuvat lentotoiminnan
                        harjoittajan määrittelemällä
                        tavalla annettavaan
                        kertauskoulutukseen, jonka
                        jälkeen suoritetaan arviointi sen
                        määrittämiseksi, että
                        ohjaamomiehistön jäsenenä
                        toimimiseen vaadittua tiedon
                        tasoa ylläpidetään. Arvioinnin
                        on katettava luokka- tai
                        tyyppikohtaiset poikkeus- ja
                        hätätilannemenetelmät.
                     
                  
                  
                     
                        EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014.
                     
                  
               
                     
                        Liite 1 
                     
                     
                        1.2.9
                     
                  
                  
                     
                        1.2.9 Kielitaito
                     
                     
                     
                        1.2.9.1 Lentokoneiden, ilmalaivojen, helikoptereiden ja pystysuoraan nousevien lentokoneiden lentäjien sekä lennonjohtajien ja ilmailuaseman hoitajien on 2. marraskuuta 2022 saakka osoitettava kykynsä puhua ja ymmärtää radiopuhelinviestinnässä käytettyä kieltä lisäyksessä 1 määriteltyjä kielitaitovaatimuksia vastaavalla tasolla.
                     
                     
                     
                        1.2.9.1 Lentokoneiden, ilmalaivojen, helikoptereiden ja pystysuoraan nousevien lentokoneiden lentäjien; lentokoneiden, ilmalaivojen, purjelentokoneiden, pyöriväsiipisten ilma-alusten tai vapaiden ilmapallojen kauko-ohjaajien; lennonjohtajien; ja ilmailuaseman hoitajien on 3. marraskuuta 2022 alkaen osoitettava kykynsä puhua ja ymmärtää radiopuhelinviestinnässä käytettyä kieltä lisäyksessä 1 määriteltyjä kielitaitovaatimuksia vastaavalla tasolla.
                     
                     
                     
                        1.2.9.2 Suositus — Lentomekaanikkojen ja purjelentokoneiden ja vapaiden ilmapallojen lentäjien olisi osattava puhua ja ymmärtää 
                     
                     
                        radiopuhelinviestinnässä käytettyä kieltä.
                     
                     
                     
                        1.2.9.3 Suunnistajien, joiden on käytettävä ilma-aluksessa olevaa radiopuhelinta, on osoitettava kykynsä puhua ja ymmärtää radiopuhelinviestinnässä käytettyä kieltä.
                     
                     
                     
                        1.2.9.4 Suositus — Suunnistajien, joiden on käytettävä ilma-aluksessa olevaa radiopuhelinta, olisi osoitettava kykynsä puhua ja ymmärtää radiopuhelinviestinnässä käytettyä kieltä lisäyksessä 1 määriteltyjä kielitaitovaatimuksia vastaavalla tasolla.
                     
                     
                     
                        1.2.9.5 Lentokoneiden, ilmalaivojen, helikoptereiden ja pystysuoraan nousevien lentokoneiden lentäjien, lennonjohtajien ja ja ilmailuaseman hoitajien, jotka osoittavat kielitaitonsa olevan alle erinomaisen tason (taso 6), kielitaito on 2. marraskuuta 2022 saakka arvioitava virallisesti henkilön osoittaman taitotason mukaisin väliajoin.
                     
                     
                     
                        1.2.9.5 Lentokoneiden, ilmalaivojen, helikoptereiden ja pystysuoraan nousevien lentokoneiden lentäjien; lentokoneiden, ilmalaivojen, purjelentokoneiden, pyöriväsiipisten ilma-alusten tai vapaiden ilmapallojen kauko-ohjaajien; lennonjohtajien; ja ilmailuasemien hoitajien, jotka osoittavat kielitaitonsa olevan alle erinomaisen tason (taso 6), kielitaito on 3. marraskuuta 2022 alkaen arvioitava virallisesti henkilön osoittaman taitotason mukaisin väliajoin.
                     
                     
                     
                        1.2.9.6 Suositus — Lentokoneiden, ilmalaivojen, helikoptereiden ja pystysuoraan nousevien lentokoneiden lentäjien ja suunnistajien, joiden on käytettävä ilma-aluksessa olevaa radiopuhelinta, ja lennonjohtajien ja ilmailuasemien hoitajien, jotka osoittavat kielitaitonsa olevan alle erinomaisen tason (taso 6), kielitaito olisi 2. marraskuuta 2022 saakka arvioitava virallisesti henkilön osoittaman taitotason mukaisin väliajoin seuraavasti:
                     
                     
                        a) ne, jotka osoittavat kielitaitonsa olevan toimivalla tasolla (taso 4), olisi arvioitava vähintään joka kolmas vuosi; ja
                     
                     
                        a) ne, jotka osoittavat kielitaitonsa olevan edistyneellä tasolla (taso 5), olisi arvioitava vähintään joka kuudes vuosi.
                     
                     
                     
                        Huomautus 1 — Virallista arviointia ei vaadita hakijoilta, jotka osoittavat kielitaitonsa olevan erinomainen, kuten sellaisilta äidinkieltään puhuvilta tai vierasta kieltä erinomaisesti puhuvilta, joiden murre tai korostus on kansainvälisen ilmailunyhteisön ymmärrettävissä.
                     
                     
                     
                        Huomautus 2 — 1.2.9 kohdan määräyksissä viitataan liitteen 10 niteen II lukuun 5, jonka mukaan radiopuhelinviestinnässä käytetty kieli voi olla aseman tavanomaisesti maassa käyttämä kieli tai englanti. Käytännössä esiintyy näin ollentilanteita, joissa ohjaamomiehistön jäsenten tarvitsee puhua ainoastaan aseman tavanomaisesti maassa käyttämää kieltä.
                     
                     
                     
                        1.2.9.6 Suositus — Lentokoneiden, ilmalaivojen,helikoptereiden ja pystysuoraan nousevien lentokoneiden lentäjien; lentokoneiden, ilmalaivojen, purjelentokoneiden, pyöriväsiipisten ilma-alusten, pystysuoraan nousevien lentokoneiden tai vapaiden ilmapallojen kauko-ohjaajien; suunnistajien, joiden on käytettävä ilma-aluksessa olevaa radiopuhelinta; lennonjohtajien; ja ilmailuaseman hoitajien, jotka osoittavat kielitaitonsa olevan alle erinomaisen tason (taso 6), kielitaito olisi 3. marraskuuta 2022 alkaen arvioitava virallisesti henkilön osoittaman taitotason mukaisin väliajoin seuraavasti:
                     
                     
                        a) ne, jotka osoittavat kielitaitonsa olevan toimivalla tasolla (taso 4), olisi arvioitava vähintään joka kolmas vuosi; ja
                     
                     
                        ne, jotka osoittavat kielitaitonsa olevan edistyneellä tasolla (taso 5), olisi arvioitava vähintään joka kuudes vuosi.
                     
                     
                     
                        Huomautus 1 — Virallista arviointia ei vaadita hakijoilta, jotka osoittavat kielitaitonsa olevan 
                     
                     
                     
                        erinomainen, kuten sellaisilta äidinkieltään puhuvilta tai vierasta kieltä erinomaisesti puhuvilta, joiden murre tai korostus on kansainvälisen ilmailunyhteisön ymmärrettävissä.
                     
                     
                     
                        Huomautus  2 — 1.2.9 kohdan määräyksissä viitataan liitteen 10 niteen II lukuun 5, jonka mukaan radiopuhelinviestinnässä käytetty kieli voi olla aseman tavanomaisesti maassa käyttämä kieli tai englanti. Käytännössä esiintyy näin ollen tilanteita, joissa ohjaamomiehistön jäsenten ja kauko-ohjausmiehistön jäsenten tarvitsee puhua ainoastaan aseman tavanomaisesti maassa käyttämää kieltä.
                     
                  
                  
                     
                        Sellaisten lentokoneen ja helikopterin lupakirjan haltijoiden, jotka osoittavat kielitaitonsa olevan alle erinomaisen tason (taso 6) ja joiden kielitaitomerkinnän voimassaolo on päättymässä, [valtion] määräämää kielitaidon virallista arviointiväliä pidennetään kahdeksalla kuukaudella.
                     
                     
                     
                        Lennonjohtajien, joiden kielitaitomerkinnän voimassaolo on päättymässä, [valtion] määräämää kielitaidon virallista arviointiväliä pidennetään neljällä kuukaudella.
                     
                     
                     
                        Jos lievennyksen myöntämisperusteet ovat edelleen voimassa pidennyksen lopun lähestyessä, voimassaoloaikaa voidaan 
                     
                     
                        pidentää edelleen enintään 
                     
                     
                        neljällä kuukaudella.
                     
                     
                  
                  
                     
                        a)a) Perustelut
                     
                     
                        b)Covid-19-epidemia on johtanut tiukkoihin matkustusrajoituksiin ja useimpien valtioiden välisten rajojen sulkemiseen.
                     
                     
                        c)Tämän vuoksi lentäjät ja lennonjohtajat eivät pääse ajoissa kokeeseen kielitaitonsa ylläpitämiseksi.
                     
                     
                        d)Tämä johtaisi kielitaitomerkinnän voimassaolon päättymiseen.
                     
                     
                     
                        e)b) Ehdot/riskejä pienentävät toimet
                     
                     
                        f)
                     
                     
                        g)[Valtio] edellyttää seuraavaa:
                     
                     
                        h)
                     
                     
                        i)Lentäjillä on voimassa oleva kielitaitomerkintä, ja he osallistuvat kouluttajan, jolla on asiaankuuluvat opetusoikeudet, antamaan kertauskurssiin, jolla päivitetään vaadittua kykyä puhua ja ymmärtää radiopuhelinviestinnässä käytettävää kieltä, jotta he voivat toimia turvallisesti. 
                     
                     
                        Kertauskurssin hyväksytyn suorittamisen jälkeen uusi voimassaolon päättymispäivä merkitään lupakirjaan, tai lupakirjaan liitetään [valtion] antama virallinen asiakirja, jossa esitetään uusi voimassaolon päättymispäivä. 
                     
                     
                     
                        Jos lennonjohtajilla on voimassa oleva kielitaitomerkintä, mutta kielitaidon arviointielin ei ole käytettävissä, lennonvarmistuspalvelujen tarjoajien on varmistettava, että kielitaito taataan muilla keinoilla, kuten verkkokursseilla.
                     
                     
                  
                  
                     
                        EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014. 
                        
                  
               
                     
                        Liite 1, 4.2.2
                     
                  
                  
                     
                        4.2.2.2  Kohdassa 4.2.2.1 määriteltyjä ilma-aluksen huoltohenkilöstön lupakirjan haltijan oikeuksia saa käyttää ainoastaan:
                     
                     
                        c) sillä edellytyksellä, että lupakirjan haltija on edeltävien 24 kuukauden aikana joko saanut kokemusta ilma-aluksen tai komponenttien tarkastuksesta, kunnossapidosta tai huollosta sellaisessa lupakirjassa annettujen oikeuksien mukaisesti, joka on ollut hänen hallussaan vähintään kuusi kuukautta, tai hän on täyttänyt lupaviranomaista tyydyttävällä tavalla sellaisen lupakirjan myöntämistä koskevat säännökset, jossa on asianmukaiset oikeudet.
                     
                  
                  
                     
                        [Valtio] pidentää ”edeltävää” ajanjaksoa kuudella kuukaudella eli edeltävän ajanjakson kokonaispituus on 30 kuukautta. Lupakirjan hallussapitoa koskevaa kuuden kuukauden vähimmäisaikaa ei muuteta.
                     
                  
                  
                     
                        a) Perustelut
                     
                     
                        Covid-19-epidemia on johtanut tiukkoihin matkustusrajoituksiin. Paikalliset rajoitukset voivat estää hyväksyttyjä organisaatioita ja pätevää henkilöstöä osoittamasta, että niiden todistusten tai oikeuksien voimassaolon jatkamista koskevat vaatimukset täyttyvät määräajassa.
                     
                     
                     
                        b) Ehdot/riskejä pienentävät toimet
                     
                     
                        [Valtio] edellyttää, että kun huoltotodisteen antajat työskentelevät hyväksytyn huolto-organisaation palveluksessa, kyseinen organisaatio voi soveltaa tätä pidennystä huoltotodisteen antajiensa viimeaikaista kokemusta koskeviin vaatimuksiin, jos hyväksyttyä organisaatiota kohtaan ei ole vireillä todistusten tai hyväksyntöjen rajoittamista tai voimassaolon keskeyttämistä tai peruuttamista koskevia toimenpiteitä tai jos toimivaltainen viranomainen ei ole määrännyt sitä koskevaa rajoitusta viimeksi kuluneiden 24 kuukauden aikana.
                     
                     
                     
                        j)Lisäksi asetuksen (EU) N:o 1321/2014 liitteessä III (osa 66) olevassa 66.B.500 kohdassa säädetään riskiä pienentävistä lisätoimenpiteistä, joiden mukaisesti toimivaltaisen viranomaisen on peruutettava ilma-aluksen huoltohenkilöstön lupakirja väliaikaisesti tai pysyvästi tai asetettava sen käytölle rajoituksia, jos kyseinen viranomainen on havainnut turvallisuusriskin tai lupakirja haltijan väärinkäytöksen.
                     
                  
                  
                     
                        EU:n jäsenvaltioiden myöntämien todistusten ja lupakirjojen eroavuudet tunnustetaan automaattisesti asetuksen (EU) 2018/1139 perusteella.
                     
                     
                     
                        EU:n ulkopuolisten maiden myöntämien todistusten ja lupakirjojen, joihin covid-19-pandemiaan liittyvät väliaikaiset erityistoimenpiteet vaikuttavat, voimassaolon tunnustamiseen tai hyväksymiseen sovelletaan kolmansien maiden lentotoiminnan harjoittajien lentotoimintaan liittyvistä teknisistä vaatimuksista ja hallinnollisista menettelyistä annettua asetusta 452/2014.
                     
                  
               
         
         
            
                  
                     (1)
                  
                        Komission asetus (EU) N:o 452/2014, annettu 29 päivänä huhtikuuta 2014, kolmansien maiden lentotoiminnan harjoittajien lentotoimintaan liittyvien teknisten vaatimusten ja hallinnollisten menettelyjen vahvistamisesta Euroopan parlamentin ja neuvoston asetuksen (EY) N:o 216/2008 mukaisesti (EUVL L 133, 6.5.2014, s. 12).